kasjutre
Store norske leksikon,Biologi,Planteriket,Dekkfrøete planter,Tofrøbladete planter,Lønneordenen,Sumakfamilien,Anacardium
Kasjutre er en plante i slekten Anacardium i sumakfamilien. Fra dette treet kommer kasjunøtter og kasjueple. Arten hører hjemme i Trinidad og tropisk Sør-Amerika, men dyrkes overalt med egnet tropisk klima.
Beskrivelse Kasjutre er et opptil 12 meter høyt alltidgrønt tre. Det har normalt en kort og krokete stamme og en bred, mørk krone. Bladene er hele, læraktige og spredtstilte. Blomstene er små, radiærsymmetriske og sitter i blomsterstander med en blanding av en- og tokjønnede blomster. Frukten er en nøtt som sitter på en fruktstilk som svulmer opp til en hjelpefrukt når frukten modnes. Utbredelse Treet vokser i tropiske områder med tørketid i Trinidad og i nordlige Sør-Amerika. Den dyrkes overalt hvor det er passende klima som skyggetre og for produksjon av kasjunøtter. Bruk Treet produserer nyreformete nøttefrukter med spiselige frø som kalles kasjunøtter. Disse inneholder omkring 44 prosent fett (hvorav mesteparten er enumettet) og spises rå, ristet eller knust til kasjusmør (cashewsmør). Når kasjunøtten er moden, svulmer fruktstilken opp og blir saftig. Denne er spiselig og kalles kasjueple. I form, farge og smak minner det om et eple. Fruktveggen, nøtteskallet, har tallrike, små oljerom med en olje som blir svart i luft, og som er etsende og allergen. Oljen inneholder fenolforbindelser kalt cardol, cardanol og urushiol. Disse brukes industrielt blant annet til fremstilling av plast og fenolharpiks. Kasjutreets trevirke har begrenset styrke og holdbarhet og brukes mest lokalt. Les mer i Store norske leksikon sumakfamilien kasjunøtter kasjueple